钦定古今图书集成/明伦汇编/官常典/第781卷 > 韦师
## 钦定古今图书集成/明伦汇编/官常典/第781卷 > 韦师

按《隋书》本传，“师字公颖，京兆杜陵人也。父瑱，周骠骑
大将军。师少沉谨有至性。初就学，始读《孝经》。舍书而
叹曰：‘名教之极，其在兹乎！少丁父母忧，居丧尽礼，州
里称其孝行。及长，略涉经史，尤工骑射。周大冢宰宇文护引为中外府记室，转宾曹参军。师雅知诸蕃风
俗及山川险易，其有夷狄朝贡，师必接对，论其国俗’”，
如视诸掌，夷人惊服，无敢隐情。齐王宪为雍州牧，引
为主簿，本官如故。及武帝亲总万机，转少府大夫。及
平高氏，诏师安抚山东，徙为宾部大夫。高祖受禅，拜
吏部侍郎，赐爵井陉侯，邑五百户。数年，迁河北道行
台、兵部尚书。诏为山东、河南十八州安抚大使，奏事
称旨，赐钱三百万，兼领晋王广司马。其族人世康为
吏部尚书，与师素怀胜负。于时晋王为雍州牧，盛有
望第，以司空扬雄、尚书左仆射高颎并为州都督，引
师为主簿，而世康弟世约为法曹从事。世康恚恨不
能食，又耻世约在师之下，召世约数之曰：“汝何故为
从事？”遂杖之。后从上幸醴泉宫，上召师与左仆射高
颎、上柱国韩擒等于卧内赐宴，令各叙旧事，以为笑
乐。平陈之役，以本官领元帅掾，陈国府藏，悉委于师，
秋毫无所犯，称为清白。后上为长宁王俨纳其女为
妃。除汴州刺史，甚有治名，卒官，谥曰定。子德政嗣，大
业中，仕至给事郎。